**Cântă astăzi viaţa**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dorul meu,

Deschide-ţi cartea pecetluită,

Şi-ţi răsfiră-n soare, şi-ţi răsfiră-n vânt

Paginile-n care, peste-albastru-ţi cânt,

Şi-a cernut tăcerea pulberea-i cernită…

Dorul meu,

Deschide-ţi cartea pecetluită,

Şi mă-nvaţă iarăşi cântul bunei veşti,

Să mi-l cânt, cum cântă florile-n fereşti,

Oglindită-n geamul larg deschis în soare…

Dorul meu,

În suflet mi-a crescut o floare!

Apăr-o de vânturi şi dă-mi viers s-o cânt…

Dorul meu,

În geamul larg deschis în vânt

Cântă astăzi viaţa, cântă-nfiorată,

Cald ca nicăieri, sfânt ca niciodată!